Nyheder - kfumhaandbold\nNy struktur - forslag 2019\nLove KFUM Håndbold\nStyrkehuset på Facebook\nDagbog sommerlejr 2019\nDagbog sommerlejr 2018\nSommerlejr 2019 Dagbog fredag 12-07-2019\nSidste hele dag, åh, hvor er det vemodigt, men samtidig får jeg en følelse af glæde og varme inden i for det er jo trods alt gået helt fantastisk og ved du hvad kære dagbog jeg har det på skrift. Men det kommer jeg tilbage til. Formiddagen gik med Matador løbet, hvor vi spiller matador men i grupper og bruger lejren og skoven som spilleplade. Man køber grundene og bygger huse med hjælp fra lederne, der sidder på de enkelte grunde og administrerer. Der er vildt gang i den, altså lige bort set fra Lejrchefens to grunde fodboldbanen og hulen, som blev solgt til hver sin gruppe og dermed ikke kunne bebygges. I to timer sad den gamle tosse og tog i mod fire besøg der var totalt ligegyldige. Jægerspris svar på Rødovrevej og Hvidovrevej i det rigtige Matadorspil.\nEftermiddagen var reserveret til at forberede sig på aftenens gallamiddag og tilhørende dansant, også kaldet Disco. Grupperne var forbi, dansestudiet for at lære de sidste nye moves, forbi charmørakademiet for at få tips om hvordan man scorer, taleværkstedet for at lære at lave lejlighedssange og taler, restaurantskolen hvor msn lærer at dække bord og folde servietter samt takt og tone lokalet hvor man lærer de uskrevne regler bestikkets placering og opvarte sin borddame og hilse på selskabet. Det var helt fantastisk, bare spørg, når ungerne kommer hjem, hvordan man slår på glasset og holder en tale. Udover Olfert er vist på sin plads her at takke Emma Gad for gode råd og vejledning.\nAlt dette mundede ud i at Gallamiddagen skulle sættes i gang. Det viste sig, at det hverken var Olfert Ricard eller Andreas Gutheil, der skulle fejres, men Lejrchefen selv, der en gang ud i den fjerne fremtid fylder 60 (august 2019). Alle børnene overraskede med sjove sange og rørende taler og gaver der ramte plet: Mørk Pålægschokolade, Lappegrejer, Ægte Sliktoldervest, King George og en fin flaske rom der sjovt nok hed Matussalem. Oven i dette enestående arrangement, fik Lejrchefen en meget personlig tale af Michael, der fortalte om gamle dage, men der var Lejrchefensvand i øjnene allwewdw ½ meter over daglig vande. Og så husk lige vi fik tre retters gallamiddag: Brændenældesuppe, oksefilet og regnbue is. Det var strålende!! Tak til Køkkenchefen og hans assistent Frederik.\nOg så i øvrigt en kæmpe tak her på falderebet til alle børn og forældre – tusinde tak for lån af jeres børn og tak for transport.\nTak til alle mine fantastiske ledere, I er fuldkomne enestående og jeg kan kun bøje mig i støvet for jeres indsats. Tak til; Steen, Vibeke, Maiken, Cecilie, Gustav, Andreas, Per, Jonas, Bo, Frederik, Emil, Roy, Sebastian K, Sebastian S. Jeg håber I kommer igen til næste år.\nSærlig tak til Steen, du er enestående og hold da op, du laver god mad og en anden særlig tak til Vibeke, hvor er det nemt at arrangere lejr med dig som Sherif J.\nKære dagbog tusinde tak for i år husk at sige til forældrene, de skal være på lejren klokken 11 i morgen.\nLara og Louis er JP mestre i Disco 2019 og gruppe 4 er vinder i gruppekonkurrencen,\nSommerlejr 2019 Dagbog torsdag 12-07-2019\nI dag har vi haft en halvlang sovelængedag, i det vi først stod op 8.30, Vi er nødt til at tage højde for, at det er sidst på ugen og energien langsomt siver ud, men bare rolig vi er klar igen og det har været en rigtig dejlig dag med solskin og næsten vindstille vejr.\nKære dagbog du spørger om Bageren?? Jo jo bare rolig.\nFølgende er sket i dag. Er du klar??\nDagleder Cecilie og Gustav tænker, at de skal vække Bo lidt tidligere, da Bo har lovet at hente brød her til morgen. Gustav kan ikke finde Bo, da Bo allerede er kørt til Bageren, ham i Hovedgaden altså. Bo går ind til bageren blot for at få at vide, at det bestilte brød da allerede er hentet. Det viser sig nemlig, at Vibeke er kørt til bageren fem minutter før Bo!! Bo fik at vide, at man hos bageren, stadig ham i Hovedgaden, havde to bestillinger til på lørdag, en på ni Dinobrød og et med kerner, men derudover lå der en ekstra bestilling på 38 otteogtredive Dinobrød. Det endte med at Lejrchefen måtte træde i karakter, besøge bageren og få udredt trådene. Alt endte i idel lykke, og lejrchefen er nu den stolte indehaver af en bon på 50, jeg gentager 50 dinobrød. 1990 kr.\nFormiddagen brugte grupperne på at lave lagkager med ingredienser, de havde gjort sig fortjent til. Det er altid interessant at se, hvordan de enkelte grupper kan be- og mishandle ædle kulinariske produkter. Jeg er ikke helt sikker på at Michelin guiden ville betegne lagkagerne som ”værd at køre en omvej for”. Det værste var dog, at tre grupper blev taget i at snyde, fordi de simpelt hen … Nå jeg får netop nu at vide af en mand i blå briller, Trenchcoat , violinkasse og meget lav stemme, at det skal jeg ikke blande mig i. Nå da OK\nFrokost og Siesta næ nej frokost og så strandtur og på vejen hjem stop ved slikmutter. Vand, blå himmel og glade børn, det findes da ikke meget mere sommerlejragtigt.\nMan tager en stor grill, 160 bøffer i quarterpounder størrelse, 200 burgerboller, alverdens dips og dyp så har man en perfekt kulisse til at børn og ledere mæsker sig i lækkerier. Der går vedvarende rygter om at nogle af de store drenge var oppe at runde 5 burgere. De sidste tre var der ikke mere salat til, ærgerligt, men drengene lever med sådan en trist nyhed.\nAftenen var nytænkt af Andreas og Cecilie Gigamester inspireret af tv-programmet Stormester. Det er jo noget mere avanceret end Lejrchefens favorit Fup eller Fakta med Otto Leisner. Der var rigtig mange sjove udfordringer, men se billederne på Flickr, for nu skal jeg nemlig ind og blære mig i TP sammen med alle mine dejlige ledere.\nSommerlejr 2019 Dagbog onsdag 10-07-2019\nJa, du havde ret det blev til et natløb, hvor dem, der havde mod og lyst gik i skoven og mødte forskellige mærkelige personer inklusive skifteholdsarbejderne hos Sliktolderne. De mennesker grupperne mødte, hjalp med at finde frem til Lille Oles gravsted, og give Lille Ole endelig fred.\nGrupperne var hjemme cirka klokken 2, hvor der som sædvanlig var kiks og varm cacao. Men derudover fik vi slikpinde som Dafne delte ud, da hun jo havde fødselsdag. En kulinarisk nyskabelse som Noma godt må bruge: Kiksens sprøde og raffineret tørre smagssammensætning, lifligt blandet med tydelige noter af syre og sukker fra slikpindene til sidst blandet nænsomt med UHT mælken og de skønne E-numre i Cociolademælken, serveret klokken 2.17 om natten. Mums fili baba!!\nNatløb har den sidegevinst, at der er sovelængedag, så først klokken 12 var der gang i den igen, nemlig med kaosrundbold, som Maiken har fundet på. Og det er som navnet hentyder kaotisk; to hold er inde og slå til hver deres bold og der er et hold i marken, resten kunne jeg ikke hitte rede i, så jeg blev dommer.\nSiestaen var planlagt til, at det årlige battle mellem Max og Jonas i, hvem der kan spise den største is hurtigst. Bo havde sørget for lidt ekstra hos Poulsens Is, så kombattanterne fik en særligt designet vaffel der kunne indeholde tretten kugler is, guf, flødeskum og syltetøj. Max kom i god tid, og fik omgående tilskuernes opmærksomhed, da han varmede op med en to kuglers is. Det skulle dog vise sig at være afgørende, da de begge sad med hver deres ½ meters is. Max var nødt til at give fortabt, da han manglede en tre fire kugler. Jonas fuldførte og spiste rub og stub på lidt mere end en time.\nEfter Siesta var der cykelbingo som jo er en klassiker med fuld fart på cyklerne og protesterne om snyd og meget andet godt. Det er også her Lejrchefen så en lille chance for at komme i dagbogen i dag. Først kørte han en gren ind i forhjulet på egen cykel, så tilbød han hjælp til to børn p en skovsti der overhovedet ikke havde brug for hjælp, og som i øvrigt ikke var KFUM lejrbørn og endelig lykkedes det ham at punktere helt nede ved byen – gamle fjols.\nTil aftensmad var der klassiker for alle pengene nemlig Ris Taffel. En af drengene gik hen til Køkkenchefen og sagde: ”Ved du hvad Steen?” ”Nej” sagde Steen ”Det smager bare helt fantastisk!!” Så kan rosen ikke blive større.\nLige nu er vi i gang med aftenens aktivitet nemlig Casino. Rundt på lejren kan man vinde i tusindevis af JD (Jægerspris Dollars), og pludselig bedst som man befinder sig i himmerige kom man til at satse hele butikken og væk var penge rigdom og lækkert hår. Godt der så er en rar og forstående bankdirektør, hvor man så må til forhandling om et nyt lån. Når det hele afsluttes med derby, hvor alle kan spille og vinde hvis man vælger den rette hest med følgende charmerende navne: Tarok, Chilli Hannover, Bølle Bob, Prutgøgen, Ultøsen,Brækgåsen. Jo der er stemning og fest som salig Gunnar Nu ville have sagt. Det hele ender med en opgørelse af, om grupperne har mere eller mindre end de 50.000 JD de startede ud med.\nTænk en gang nu er vi mere end halvvejs det føles underligt at tænke på at vi på lørdag skal tilbage til civilisationen, men der er stadig lang tid endnu\nChili Hanover vandt Derbyet foran Ultøsen og Tarok.\nSommerlejr 2019 dagbog tirsdag 09-07-2019\nDagen begyndte med den liflige lyd af syngende svaler blandet med Lille Ps arytmiske klang af grydelåg, der brager mod hinanden, dels for at kundgøre at klokken var slagen 8 men også for at bekendtgøre, at i dag er Lille P og Bo dagledere.\nI dag har vi nok en fødselsdag, nemlig Daphne, som fik sang og en lille gave fra morgenstunden.\nA pro pos gave så blev der til frokost delt breve og pakker ud, og en af dem var til selveste direktionen, altså Lejr og Køkkenchefen. Jeg kan desværre ikke afsløre indholdet, da det vil stride mod EU’s moralkodeks allerede nu at offentliggøre indholdet, men direktionen vil i fuld diskretion behandle sagen, udtage stikprøver og vurdere om det tåler offentliggørelse. Direktionen har lovet at ”smage” på hvordan stemningen er sidst på ugen. Stor stor tak til vores hemmelige og anonyme sponsor Susanne Kriegel.\nFormiddagen forløb med et lille skovløb, hvor det gjaldt om at hente så mange point som muligt. Disse point blev så omsat til penge, som satte grupperne i stand til at udvælge gruppemedlemmer, der kunne gå på auktion i pejsestuen og byde på forskellige ting der så kunne bruges om eftermiddagen som indslag i boldspil. For eksempel kunne man på auktionen byde på retten til, at en fra modstanderholdet skulle have hænderne bundet sammen, retten til at en fra mostanderholdet skulle have arbejdshandsker på til Høvdingebold, retten til at modstanderne ikke måtte sige noget og en hel masse andre sjov ideer som Sebastian og Jonas lige havde strikket sammen i går. Godt gået!!\nNå kære dagbog nu tror du nok, at føljetonen om bageren er slut men næ nej. Lejrchefen observerede ved morgenmaden, at udover al lys pålægschokolade var væk, ja så var al Dinobrødet det også. I Siestaen gik den kære gamle chef derfor ind til bageren på Hovedgaden og bad om at måtte få 9 Dinobrød i stedet for 6 og kun et med kerner. Bagerpigen smilede anstrengt og noterede det dog ikke på den bestilling vi har afgivet men på et nyt papir, så derfor synes der nu at åbne sig følgende muligheder:\nI morgen får vi ni Dinobrød og intet andet eller ni dinobrød og et med kerne som vi håber på, eller skrækscenariet:\n15 Dinobrød og 4 med kerner!!!\nFrokost i dag var hjemmegrillede pølser og flæskestegssandwich af stegen fra i går, køkkenchefen er både kreativ og god til at udnytte resterne. Til aftensmad fik vi Tortilla med en masse lækkert tilbehør.\nEfter maden udfordrede lederne børnene til Høvdingebold, og hvis det var mig, der var forældre ville jeg på lørdag lettere henkastet spørge lederne om, hvordan det gik især mod de store drenge.\nNu er der bål med snobrød og Marshmellows, men også med fortællingen om KFUM’s store præst og nytænker Olfert Ricard, der for godt 100 år siden var nytænkende og nyskabende. Hans hovedide var at børn og unge udover en kristen opdragelse skulle have et godt, meningsfyldt og sjovt ungdomsliv med voksne, der ville hjælpe dem på vej blandt andet ved at tilbyde dem lejrophold på den nybyggede sommer lejr i Jægerspris. Se det er da noget, der giver mening, også i dag.\nAlt dette er Maiken ved at fortælle lige nu oppe ved bålpladsen krydret med en del frie fortolkninger, om en præst og en bondemand og selvfølgelig skal Sliktolderne også blande sig i den historie. Det eneste der mangler er vel at Bageren i Hovedgaden også blander sig, men det garanterer Maiken at han ikke gør. Kære dagbog vi tales ved i morgen. Ja du har ret det ender med et natløb!!!\nSommerlejr 2019 dagbog mandag 08-07-2019\nHar du nogensinde prøvet at lave en flagalle klokken halv ni om morgenen uden flag?? Nej det tænkte jeg nok men det har jeg nu prøvet. Sagen er at vores kære bager i Hovedgaden, ham der laver de eftertragtede Dinobrød holder lukket om mandagen, så derfor havde Lejrchefen allerede søndag bedt Cecilie om at bestille brød hos bageren i brugsen. Det ville Cecilie gerne, men hvad hun ikke vidste var, at brød til resten af ugen var bestilt hos bageren, altså ham i Hovedgaden, så da hun kom til bageren, altså ham i Superbrugsen bestilte hun 10 brød og sagde til bagerdamen, altså hende i Superbrugsen, at vi allerede havde bestilt til de andre dage, Det forstod bagerdamen sjovt nok ikke. Nå men i morges 8.15 sendte vi vores bedste mand af sted til bageren nemlig Jonas. I Bo´s Land Rover kørte han helt op til døren hos bageren, altså ham i Hovedgaden, men tænk den var lukket. Jonas ringede til køkkenchefen og fortalte at bageren, altså den i Hovedgaden var lukket, så Steen foreslog en anden bager, ja rigtig gættet ham i Superbrugsen. Jonas kørte derop og spurgte efter brød, der var bestilt, men det mente de ikke de havde hørt noget om, altså i Superbrugsen. Efter forhandlinger lykkedes det Jonas at opnå tilladelse til at købe 10 brød hos bageren i Superbrugsen, men det tog lidt tid og da nu vi alle sad og ventede på morgenmaden kunne vi jo lige så godt stille os ud og lave flagalle, da vores lokale helt kom med 10 brød fra bageren i Superbrugsen. I morgen skal vi have brød fra bageren og ja Lejrchefen har bestemt det skal være fra ham i Hovedgaden.\nTænk en gang morgenmaden måtte vi spise inden for, men så vidt vi har hørt, er vi sluppet rigtig billigt i forhold til regn, og det klager vi ikke over.\nEfter tjanser skulle vi have haft OL, det fik vi også men i stedet for at det foregik udendørs, blev det lynhurtigt lavet om til indendørs OL med indmarch, det olympiske flag, tænding af den olympiske pejsevideo og Præsidentens store tale. Han havde 8 hatte på og lovede udover et helt fantastisk OL at undersøge meget nøje, at ingen havde for mange kasketter på!!\nFormiddag foregik i aldersopdelte grupper hvor man kæmpede indbyrdes mod hinanden. Jeg fik ikke set de andre discipliner, da jeg var dommer i den store olympiske pejsestue, hvor atleterne kæmpede i Øvelser på Gulv. Her fik deltagerne til start et par fif til både at lave gymnastiske spring og fald samt kombinere det med ynde og elegance. Jeg vil især opfordre forældrene til de store drenge til at få dem til at genfremvise deres graciøse spring og piruetter. Et minut på gulvet alene er lang tid, men hvor lang tid? Ja det er lige præcis så lang tid som Hr. Skægs minutsang varer, og da samtlige atleter skulle gennem Øvelser på Gulv, ja så hørte Cecilie og jeg Minutsangen 49 gange inklusive opvarmning.\nI Siestaen blev gruppe 5, som jo vandt husk lige tandbørsten, kørt til byen af Bo i hans bil. De guffede stort set alle på en beskeden Danner; Tre kugler, Soft Ice, guf, flødeskum og syltetøj og så lige en flødebolle.\nEftermiddagen er gået med OL i de nok så kendte Olympiske discipliner: Fodbold på presenning smurt ind i brun sæbe, blindevolley og rundt om bordet i Bordtennis. Der var rundt på arenaerne mange klager over vejret især den drillende vind, og de andre gruppers helt urimelige held. Samtlige klager er behørigt sendt til DOK Den Olympiske Klagekomite, der har lovet højt og helligt at passe særdeles godt på dem, og det er jo betryggende.\nDa vi tog af sted i lørdags medbragte vi et ordentlig skrummel af en grill og den har bestået prøven i dag med glans. Vi har fået Køkkenchefens hjemmelavede Porchetta og det er altså bare godt\nHer kommer indkøbsliste og fremgangsmåde:\nIndkøb 17 kilo flæskesteg, 20 kilo kartofler, 18 broccoli, 6 pakker bacon og 3 liter piskefløde.\nPlacer svinet, altså stegen, på grillen og steg den i halvanden time ved indirekte varme. Få nogen til at skylle nye kartofler og bag dem i ovnen. De samme skal plukke broccoli. Sørg for, at bacon er stegt og blandet med broccoli og lav en dressing light af fløden, inviter en 50 60 gæster og sørg for godt vejr og rigelig med blandet saft. Det er da ikke svært vel??\nSå er lederunderholdningen overstået, med Jonas som rigtig morsom konferencier. Stor succes, men han havde virkelig også lagt sig i selen for at arrangere et nyt og spændende program. Jeg kan i flæng nævne bobslædelandsholdet, finde en Oreo i vand og finde en anden i mel, Olsens Fordvogn og som noget helt nyt Pilotprøven. Men aftenens clou var, at det lykkedes os at få Kop Fal der lappedykker til at komme fra Holland og vise os sit dumdristige tårnspring uden vippe direkte ned i koppen med det hellige vand. Da Kop omsider var smurt ind i den hellige olie og havde lavet sit obligatoriske stræk ud program i sit særlige stramme lilla dress, ja så kunne man høre en knappenål falde til jorden, Det sitrede og Kop var klar lige ind til Jonas hev i en forkert vandslange der gjorde at koppen med det hellige vand væltede og Kops forsøg måtte aflyses og Kop måtte tage hjem. Kære dagbog se billederne på Flickr – de fortæller meget bedre.\nSommerlejr 2019 - Dagbog søndag 07-07-2019\nNå, kære dagbog så er første hele dag slut og tju hej hvor det går, men inden du hører nærmere om det skal du lige vide, at vi altså har verdens bedste forældre. Tænk engang de udlåner ganske frivilligt deres dejlige børn, kører dem endda her op, efterlader chokolade kager og andet godt og så kommer de gud hjælpe mig igen på lørdag og henter, hvad der er tilbage af barn og tøj – det er da mageløst.\nNå tilbage til i dag. Vi spiste morgenmad klokken 8.30 og det er jo et studie i vellevned og dårlig smag, tænk engang at lade god lækker kostnærende mørk pålægschokolade gå ud i køkkenet igen og så sidde og se blomsten af Danmarks ungdom guffe plade efter plade af lys pålægswannabechokolade. ”Herre giv mig styrke!!”\nFormiddagen brugte vi på at lege Stratego, et sjovt men ikke helt nemt spil at forstå. Der er en masse gradsbetegnelser man skal lære at kende, og hvem der kan slå hvem, og derfor er det ofte bedre bare at gå i gang og se og lære af de rutinerede herunder selvfølgelig lederne. Jeg satte mig for at følge en garvet lejrrotte nemlig ”Lille P” i det første slag mellem rød og blå styrke. I de første tre liv Lille P fik (ja man kan leve flere gange her i Hornsherred!!) var han en tapper og pågående sergent, der dog hurtigt alle tre gange blev overmandet af fjenden. Da han fjerde gang kom for at få et nyt liv lykkedes det mig at se, han havde gjort lynkarriere og var blevet udnævnt til General (hans mor er sikkert stolt). Med ekstra rank ryg og store skridt drog General Lille P ud i felten overskuede øjeblikkeligt slagmarkens kompleksitet og angreb frygtløst fjendens hær, hvor han straks angreb en af de store drenge, tog ham med til FN for at få verificeret Generalens første sejr blot for at finde ud af, at han i sin farefulde færd havde angrebet en bombe. Slut på General Lille Ps karriere tilbage til sergentskolen og pudse messinghåndtag og folde servietter. Jo kære dagbog man lærer noget hele tiden heroppe.\nEfter frokost var der siesta, hvor vi alle tager til byen og slikker, Hvad der købes spørger du? Tja alt imellem en spand tomater, en Jægerspriser med otte kugler, mystisk slik fra slikmutter og Cocio på tilbud i lange baner. Alle køber rigeligt, men ak i år sluttede dansen om guldkalven på vej hjem af slikstien; for længst nede i bunden af stien stod de der:\nSLIKTOLDERNE!!!!!! Ja du hørte rigtig SLIKTOLDERNE!!!!!\nBevæbnet med skilte og vejspærringer var der ikke mange chancer for at slippe væk, og så alligevel er nogle især drenge parat til at smide cykel og andre ejendele spurte gennem skoven med en liter Cocio og en spand tomater, som man så veltilfreds guffer i sig, når faren og cyklen er borte. Undervejs i Sliktoldernes ansvarsfulde arbejde dukkede tre tyskere pludselig op og spurgte interesseret til, hvad vi lavede, men tolderne var ligeglade og præsenterede dem for et bødeforlæg og fortalte at de var Dänische Kandi Tollen. Bødeforlægget blev betalt på lejren sammen med en rundvisning.\nEftermiddagen gik med skovløb på cykel rundt i hele Slotshegnet. Temaet var mad og posterne spændte vidt: Byg et korthus af rugbrødsskiver, Gæt en grøntsag, hockey med citroner, æggekast, kast med thebolle fra munden, blindsmagning. Kast med en thebolle man har i munden er svært underholdende, ligesom det er surt at få frataget æg i æggekast, fordi alle i gruppen ikke havde cykelhjelm på. Supergodt skovløb.\nHer til aften har vi fået Pulled Pork med hjemmelavet Coleslaw. Jeg er sikker på de i Netto husker Steen vores køkkenchef, han købte trods alt 30 pakker pulled pork!!\nAftenunderholdningen var arrangeret af Lille P og var en relancering af 90 ernes berygtede tv-show ”Husk lige tandbørsten. Ligesom i tv-showet kunne den vindende gruppe vinde enten en markvandringstur med foredrag delvist på latin med Jonas Simonsen eller en tur til byen i valgfri bil med valgfri chauffør, fuld skrald på musikken og stop ved de supermarkeder man ønsker og ditto slikmuttere. Gevinsten indebar også en tur helt garanteret fri for Sliktoldernes indblanding. Et rigtig godt show som i øvrigt viste at når man får 20 opgaver på et stykke papir med ordre om læse det igennem, ja så går alle seks grupper i gang fra en ende af med at hente ting og sager. Nogle enkelte grupper ligger dog mærke til at punkt nummer femten hedder ”spring alle de foregående punkter over og gå direkte til sidste punkt”. Tja bum bum nogle opdagede det aldrig.\nKære dagbog slut på en rigtig lejrdag\nVi tales ved i morgen\nMakrel med remoulade\nMakrel med skumfiduser\nMakrel med ristede løg\nMakrel med sukker\nSommerlejr 2019 - Dagbog lørdag 06-07-2019\nHalløj du gamle så mødes vi igen forhåbentlig til en super fed uge på verdens bedste sommerlejr.\nI år er vi 42 børn og 14 ledere, der nok skal få det super godt sammen. Og ved du hvad i år er vejret med lejrchefen, da han i år kan nøjes med at give 5 Danner Is til de modige og dygtige, der sprang helt over den herligt vandfyldte å. Sidste år gik han jo personligt konkurs, da alle gik over åen i tørskoet tilstand.\nEfter vi havde vinket farvel til forældrene var det tid til at få indrettet telte og køjer og få talt med naboen mens lederne forberedte et af ugens absolutte højdepunkter: Offentliggørelsen af grupperne. Det er noget der kan sætte gang i dialogen. Alle klager over gruppeinddelingerne bliver behandlet med yderste diskretion på Lejrchefens kontor, men indtil nu er der desværre ikke nogen der har fået medhold, til gengæld er behandlingstiden særdeles kort.\nGrupperne vil fra nu af være her hvor man spiser sammen og deltager i alle de mange aktiviteter.\nTil aftensmad fik vi spaghetti og kødsovs, der var ved alle bordene stor tilfredshed med denne klassiker af en lejrret.\nEfter aftensmaden havde Maiken arrangeret sjove nye udfordringer for alle. Vi startede med at stå i en stor rundkreds hvorefter Maiken for eksempel sagde at alle der var gode til at danse skulle gå ind i midten, så sagde hun alle dem, der synes matematik er sjovt skulle gå ind i midten, og tænk der var nogle, der gjorde det. Når man stod i indercirklen måtte man ikke sige noget, bare hilse på hinanden. Herefter skulle man tilbage og sidde i sine grupper hvorefter der var speeddating, det vil sige at man skulle spørge ham eller hende der sad overfor hvad de skulle lave i ferien. Når de havde talt sammen, gik halvdelen af gruppen over til en anden gruppe og talte videre og sådan fortsatte det. Jeg skal love for at der blev snakket.\nNu er klokken 23.15 og der er ro i Base Camp og der bliver læst godnathistorier på sovesalene. Kære dagbog kan du mærke det?? Vi er bare i godt i gang med Sommerlejr 2019.\nGeneralforsamling 3. juni 2019 kl. 18.30 17-05-2019\nGENERALFORSAMLING I KFUM KØBENHAVN, HÅNDBOLD\nMANDAG DEN 3. JUNI 2019 KL 18.30\nI HUSET, NØKKEROSEVEJ 25, 2400 NV\nDa Huset i øjeblikket er ved at blive renoveret, er det muligt at generalforsamlingen bliver flyttet til mødelokalet i omklædningsbygningen i kælderen.\nb) Aflæggelse af beretning for det forløbne år.\nc) Regnskabsberetning for det seneste regnskabsår.\nd) Behandling af indkomne forslag, herunder ændringer af kontingenter.\nBestyrelsen stiller forslag til ændring af lovene [se nedenfor]\ne) Valg af bestyrelsesmedlemmer.\nf) Valg af revisor\nForslag der ønskes behandlet på generalforsamlingen skal være stillet af bestyrelsen eller et stemmeberettiget medlem og være bestyrelsen i hænde senest otte dage inden generalforsamlingen. Eventuelle forslag vil blive meddelt ved opslag i klubbens lokaler senest 5 dage før generalforsamlingen.\nFORSLAG TIL ÆNDRING AF LOVENE\nBestyrelsen stiller forslag til følgende ændring af lovene på generalforsamlingen mandag den 3. juni 2019.\nÆndringen gælder lovenes § 8 Bestyrelsen. Stk 1\nForeningen ledes af en bestyrelse bestående af formand, næstformand, kasserer, sekretær, ungdomsleder, ungdomsassistent, evt forældrerepræsentant (formand for en eventuel forældreforening), samt op til 5 øvrige medlemmer.\nForeningen ledes af en bestyrelse bestående af formand, næstformand, kasserer, sekretær, ungdomsleder (herunder holdfællesskab), seniorleder og ét ordinært medlem.\nSkal du være med til at gøre VERDENS BEDSTE HÅNDBOLD KLUB ENDNU BEDRE? 04-03-2019\nBestyrelsen har i de seneste år arbejdet med planer om en gennemgribende ændring i ledelsesstrukturen, og vi er nu kommet så langt, at vi er klar til at sætte det nye skib i søen. I den forbindelse vil vi rigtig gerne orientere om vores fremtidsplaner.\nLæs mere om bestyrelsens forslag til ny struktur, og hvordan du kan bidrage.\nKFUM Sommerlejr 2018 07-07-2018\nØvvvvv så er det sidste dags aften, der som altid er en blanding af en hel fantastisk uge med dejlige børn og så en god portion melankoli, da det også er sidste hele dag lige præcis alle os var sammen. Men for pokker det har været sjovt, fantastisk, morsomt, inspirerende, ja find selv på flere positive tillægsord, de er rigtige alle sammen. Og nu vi er ved takkeriet. Tusinde tak til alle forældre for lån af jeres dejlige børn, tak for kager, slik og meget andet. For eksempel fik både Køkkenchefen og jeg i går hver sin pakke med en masse dejlig slik i. Desværre havde den anonyme afsender Susanne Kriegel fået købt forkert pålægschokolade i vores slikpakke (lys pålægschokolade), men hun er jo travlt optaget af arbejde!!\nMen ved du hvad kære dagbog vi må altså sende en særlig tak til Køkkenchefen og alle lederne – de har gjort et helt fantastisk arbejde. Det er svært at beskrive, men tænk dig at sørge for, at der hver dag er program formiddag, eftermiddag og aften, foruden man skal passe sin gruppe, styre tjanserne, klare sår og forstuvninger, trøste og opmuntre og alt foregår med stor entusiasme og et smil på hele tiden. Jeg er vanvittigt stolt over disse pragtfulde mennesker.\nKære Steen, Bo, Patrick, Sebastian, Maiken, Vibeke, Andreas, Lars, Roy, Frederik og Jonas\nTusinde tak for indsatsen, hold k… hvor er I gode!!!\nNå men i dag har vi jo selvfølgelig også haft tre ting på programmet. Formiddag var skovløb til andre steder i skoven end dem vi normalt kommer til. Jonas og jeg havde en post med søforklaringer, hvor man skulle gætte på mærkelige ord er en Madonna for eksempel en malermetode eller en øloplukker? Er en halv abe en afrikansk måde at spise abe på eller en halv flaske snaps?? Hos Maiken skulle man lave fødselsdagsrap i anledning af Andreas fødselsdag.\nI Siestaen var det endelig blevet tid til High Noon altså afgørelsen på om det var lederne eller ungerne der var bedst til at spise en Frederik den syvende is (syv kugler is men i dagens anledning udvidet til TI kugler is) Ungerne stillede med den regerende mester Max, en sand ekvilibrist med et KØLIGT (ha ha) overblik. Lederne stillede med Jonas, der gang på gang har sagt at det var problemfrit at slå Max. Jeg tror faktisk at lederne tabte på forhånd, da Max entrede scenen iført cool solbriller og uden at fortrække en mine. Med elegance bjæffede han sine ordrer om hvilke kugler til is damen, og modtog en halv meter is i dobbelt vaffel, som han koncentreret kværnede på 16 minutter, det er en kugle is hvert halvandet minut. Anderledes med Jonas fra lederne, usikker, med flakkende blik, fik han fremstammet sine ønsker og stod pludselig med en is stor som en paraply. Ret skal være ret Jonas gik til den men hans indsats var dømt til nederlag og hans tid blev fem minutter dårligere end Kong Max. En imponerende præstation.\nEftermiddagen var selvfølgelig lagkageløbet hvor man tjener penge ved forskellige boder på fodboldbanen, som man så kan købe ingredienser for i lagkageboden, hvis man har råd. Lagkagerne blev bedømt af Mette Blomsterberg, Søren Gericke og Andreas Gutheil (interessant trio). De blev hurtigt enige om gruppe 3s lagkage var den bedste, heldigt, da det var deres første sejr.\nLige nu er klokken 20.38 og Disco starter om et kvarter, men ved du hvad Kære Dagbog i år er jeg inviteret til AfterParty for at fejre vinderne af årets Disco så jeg tænker vi slutter her.\nKære Dagbog tak for endnu en herlig uge på verdens bedste sommerlejr\nVi tales ved til næste år.\nHold da op for en dag det har været, der er nok at skrive om, men inden synes jeg du bør vide, at vi i løbet af det sidste stykke tid har lidt et smerteligt tab. Du ved, at regeringen er i fuld gang med at forflytte gode medarbejdere til provinsen. Her har vi jo altid opfattet os selv som værende i provinsen, men vi er rent faktisk en del af hovedstaden og i april måned blev det så definitivt: Sliktolderne er tvangsflyttet til det sønderjyske!! Ja faktisk er de lige nu på vagt foran Fleggaard syd for grænsen. Det er umådelig trist men et eller andet sted kan man jo godt se ræsonnementet i at placere dem foran Lastens Hule. Men savnet er stort.\nNå tilbage til dagen i dag, som vi startede med 2 kagekoner, da vi havde en rund fødselsdag, da Sophia fyldte 10 år, Tak til forældrene for dejlig kage og i øvrigt tak til alle der har begavet vores lejr med søde sager – det bliver vi aldrig trætte af.\nEfter tjanser var det ballonløb, hvor ideen er at man vinder balloner på posterne og skal så tranportere dem hjem uden de går i stykker, eller bliver stjålet af hensynsløse ballonhadere. Det er sjovt og hyggeligt.\nNu nærmer vi os kære dagbog, kan du mærke det?? Men vi skulle lige en tur til byen og slikke og derefter direkte på stranden. Det blæste en del dernede men alle fik dyppet snuden.\nSå nu er vi der kære dagbog, for da ungerne kom hjem fra stranden blev de af dagleder Frederik kaldt til samling på terrassen, hvor han gav dem en sang fra de varme lande. I tiden op til dette sidenhen så berømte tidspunkt, havde Vibeke diskret været rundt på hele lejren og lukket og låst alle døre og vinduer. Resten af lederne sad på lederværelserne og fyldte vandballoner med, ja rigtig gættet vand. Kameramanden blev beordret på plads på tanteværelset og nu var alt parat. Fra hver sin side på køkkenterrassen rykkede lederne listende frem. Daglederen afsluttede sin tågetale for børnene, og sagde han lige skulle hente noget. Og så bragede det løs. I en nok så berømt knivtangsmanøvre rykkede lederne frem både med balloner, vandslange, Water Guns med mere. Overraskelsesmomentet var kolossalt, skrigende og hylende børn søgte tilflugt i sovesale og opholdsstuer men forgæves, da disse var låste. Der var panik på, da det nærmest regnede med vandballoner på et tidspunkt – ja jeg kunne fortsætte i det uendelige efter dette velplanlagte og veludførte overraskelsangreb. Hvad siger du?? Om vi ikke tog hensyn til børnene?? Jo da, der var indtil flere, der undgik at få en hel spand koldt vand ned over sig - det er jo da en sommerlejr. Efterhånden ebbede slaget ud og lederne havde enkelte der blev våde, allerhøjest 10. Køkkenchefen Steen mener ledernes angreb burde høre med i Clausewitz bog om krigsstrategi. Nå spøg til side det var årets bedste og sjoveste vandkamp. Efterfølgende blev der under middagen påbegyndt de første svære fredsforhandlinger på Lars´ og Perssons værelse og det ser ud til at et udkast kan godkendes af begge parter.\nEn traktat kan kun være en løsning hvis begge parter har det godt og det har man når man får så god mad som vi fik i dag hos Steen og Jonas: Indbagt svinemørbrad med ris, champignonsauce og spidskålssalat.\nOg nu netop i dag da solen skinnede ekstra smukt over Jægerspris lykkedes det endelig at få Bingo Banko i gang. Det er et helt fantastisk show, som Maiken suverænt står for. De mange opgaver der skal løses munder ud i et tal, et tal som ungerne check ér på deres bankoplade. Opgaverne kan være hvor langt man kan sprøjte en vingummibamse ud med næsen, hvor hurtigt kan man skubbe Bos Land Rover tværs over fodboldbanen, eller klassikeren hvor langt kan Lars kaste en chokoladeroulade fra vinduet på første sal og umiddelbart derefter også en vandmelon. Vinderne der kun er tre bliver overøset med dejlige gaver for eksempel dejlige landsholdtrøjer i størrelse XL, CD med Søren Ryges Haver, tennisstrømper med og uden logoer, kleenex servietter, ja listen er uendelig. Tak for et storartet show. I øvrigt hvis alle på lejren ledere og børn laver tøjkæde så er længden 80 meter eller 143 stykker tøj.\nKære dagbog vi skal også lige nævne at her ved midnatstid har vi fejret Andreas Gutheil fordi han bliver 30 og har fået sit første job som skolelærer\nSTORT tillykke til både Sophia og Andreas.\nPS: husk at nyde billederne der ligger på https://www.flickr.com/photos/kfumhaandbold/albums\nI dag kunne Lejrchefen ikke trække den længere, posen med dårlige undskyldninger var gået i stykker og han var nødt til at annoncere, at der i Siestaen i dag var gammeldags isvaffel eller soft ice til alle på lejren. Stor var glæden og selv de inkarnerede ALDI stormere synes pludselig meget godt om Poulsens is.\nNå, men dagen startede med et minderigt øjeblik, da de Para Olympiske Lege 2018 blev åbnet ved en storslået åbningsceremoni. Først kom de ufattelig mange unge atleter marcherende ind på Stadion med retning mod Flagbakken som jo er et naturligt mødested ved så højtidelige arrangementer. Det interessante, kære dagbog, var egentlig, at alle atleterne havde trænet så ihærdigt, at ingen af de ufattelig mange tilskuere kunne spotte en eneste uden arme, uden ben, blind eller døv – flot. Det hele kulminerede i en fantastisk fakkelindtog med en olympisk Land Rover som på mindeværdig vis først kørte i olympisk hjulspor og siden hen afleverede faklen til Frederik, der stilsikkert placerede faklen i det olympiske bål. Herefter overtog Hans Excellence Steinur Hjulur Svetmachine, Islændingen og præsidenten for IOC scenen. I hans vel nok bedste tale nogensinde beskrev han malerisk solen, træerne og atleterne og sluttede elegant af med at forudsige at det blev de bedste lege nogensinde. Og skulle nogen være i tvivl gjorde han det også lige på engelsk, tysk og fransk. Stor respekt, og ja, ved du hvad IOC har stillet en Facebook side til rådighed hvor man kan se denne minderige stund igen og igen. Facebookgruppen hedder KFUM København håndbold.\nKære dagbog måske skulle vi overveje det samme, altså at få udgivet dagbøgerne på tysk og fransk jeg er sikker på de vil være lykkelige i Düsseldorf og Nice når de læser vores prosa.\nNå tilbage til OL. Efter ceremonien gik man i gang med holdkonkurrencerne der bestod af blinde volleyball de armløse og Nationen. Alle steder var der høj intensitet og glade ansigter, ansigter der blev endnu gladere, da ansHHhhhhhhHans Excellence Steinur besigtigede de olympiske arenaer i sin Land Rover tæt fulgt af udvalgte presseofficerer, der berettede om Excellensens store indsigt i hver en sportsgren og som glade refererede hans erindringer om dengang han vandt guld i alle discipliner. I frokosten tog en af IOC udsendinge ordet og bad Hans Excellence om så objektivt som kun han kan, udpege de olympiske Fair Ploy darlings. Steinur tøvede overhovedet ikke og udnævnte straks gruppe to, og han lagde vægt på, at det ikke kunne være andre slet ikke når det gjaldt om at kende en gruppe godt, inden man præmierer dem.\nEfter frokost, siesta og is var det de individuelle discipliner som for eksempel hurtigløb på krykker, blindeløb med meget mere, men se videoen på Facebook, dog skal nævnes at Gry som den eneste scorede 100 point som menneskelig pil i bueskydningskonkurrencen (cykelhjelm påmonteret en stor tusch og så løber man ind i en væg hvor dartskiven hænger). Kære dagbog jeg synes det er vigtigt at fremhæve Jonas, Sebastian og Frederik for et flot arrangement, der var overdådigt på udstyr og som bare klappede.\nVi har bøvlet lidt med lidt regn, ikke fordi det væltede ned, men mest fordi vi måtte udsætte både maden og Bingo Banko. Maden fik vi lidt senere, men som du nok husker, vil vi helst spise udenfor. Vi fik burgere og der blev gået til sagen. Bingo Banko kommer i morgen.\nLige nu er der fuld gang i Kasinoet, hvor man kan spille alle mulige hasardspil med ens medbragte Jægersprisdollars. Det er et meget elsket arrangement der især værdsættes af drengene for her kan man vinde mange mange penge. De glemmer at det stort set aldrig lykkes og de går slukørede derfra, men stålsatte om at næste år, så er den der. Mon ikke man også kan finde Lejrchefen på Kasinoet i et vildt sats på en af boderne så han kan få lidt af sine ispenge tilbage. Absolut sidste nyt er at Eda vandt Derbyet på Tarok (en skammel med en pige på, med skilt om halsen, hvor der står Tarok).\nDejligt du ikke røbede, at der var natløb, så vi i fred og ro kunne smutte i skoven.\nNatløbet i år, som i parentes bemærket aldrig har været der, blev organiseret som et meget fredeligt natstjerneløb med base ved Jættestuen, og da det var grupperne der skulle gå hver sin rute havde vi ikke planlagt nogen særlige overraskende effekter, ja selvfølgelig var der jo lige lidt ulvehyl, et par enkelte dødsskrig og hænder der pludselig kom frem bag en, men ellers var det helt fredeligt og roligt. Jeg ved det, for jeg havde lige på det tidspunkt lejlighed til at gennemgå lidt regnskaber med Lejrchefen på hans kontor mens han holdt elektronisk øje med natløbet fra sin Nokia 3310 siddende tæt ved faxmaskinen for at få de sidste nye bulletiner, og det var som han sagde meget fredeligt!!!\nNatløb betyder sovelængedag så morgenmaden var først klokken 10, ja lige med undtagelse af Viggo der synes det kunne være spændende at spise morgenmad klokken 13 i stedet for. Efter morgenmad havde dagleder Sebastian bestemt, at tjanserne skulle gøres grundigt, til gengæld var der fri leg efter man var færdig. Jeg synes faktisk godt man kunne se der var mere rent allevegne ja selv i lederopholdsrummet, kaldet Loggiaen, kunne man nu ane både bordplader og gulv.\nEftermiddagen gik med vores elskede klassiker Cykelbingo, og af gode grunde kan jeg ikke referere fra andet end min egen position lige bag Lejrchefen på hans grønne Raleigh 3 gears med dynamo og støttefod. Lejrchefen blev til hans store overraskelse hurtigt fanget af alle 5 grupper, men på vej hjem til lejren mødte han Kirstine – uden cykel – ude for at lede efter nogle fra gruppe 2. Lejrchefen tænkte om det virkelig gik hurtigere uden cykel, men undlod at spille smart. Da Kirstine var tæt på selv at blive væk, anviste Lejrchefen galant den rette retning til Myretræet, hvor gruppe 2 stod med Vibeke. Kirstine skruede tempoet i vejret, da hun så sin gruppe og Lejrchefen blev så stolt af hans egen gruppe, at han selv med et hult drøn væltede midt på skovstien. Hverken Chef eller Raleigh fejlede noget og det kære væsen var på benene uden nogen opdagede noget. Dog spurgte Vibeke hvor han havde været, men vinden tog hans svar. Gruppe to blev lykkeligt genforenet og mens Lejrchefen delte roser og numre ud til sin egen gruppe var Vibeke kørt væk fra gruppen, og pludselig kunne man høre det velkendte skrål når tøj, menneske, cykel, skov og sti går i symbiose. Lejrchefen oplåste straks sin Raleigh, slog støttebenet ind og så sig grundigt omkring og påsteg sin cikel. I mellemtiden var Vibeke kommet op, og fortalte chefen, at der bestemt ikke var sket noget. Så begge havde en dejlig dag i det grønne.\nTil aftensmad fik vi Ristaffel eller som en sagde gristaffel. Meget lækker mad og Lars var Steens medhjælper. I øvrigt blev frokosten forsinket da broen var oppe, og det ikke engang en dårlig undskyldning.\nPlanen var, at vi til aften skulle have Bingo Banko, men den er udskudt til i morgen eller overmorgen, men bare rolig den kommer. I stedet var planlagt Kaosrundbold, som Lejrchefen havde glædet sig meget til da han så vidt vides er den eneste danske anerkendte dommer under DKU (Dansk Kaosrundbold Union), og som ved enhver lejlighed praler med sin totale uvidenhed om reglementet. Men ved du hvad, kære dagbog, det regner, ja lige som i gamle dage, sådan både vådt og lidt hyggeligt, så derfor aflysning af testmatchen undre DKU. I stedet for har vi set VM i fodbold, hvor nogen har holdt med Belgien, andre med Frankrig og en hel del med Danmark. Tju hej hvor det går.\nHer til morgen var det lidt gråt i gråt og straks tænker man jo på dansk sommer med byger der går og kommer, men tag det roligt, du gamle, det har holdt tørt hele dagen og eftermiddagen var solrig og varm.\nLejrchefen havde morgenmadstjans og startede derfor cyklen op og kørte til bageren for at hente 10 franskbrød. Den søde bagerdame gav ham straks to poser i stedet for en kasse, og således kunne den gamle tosse komme helskindet hjem med brød til hele lejren.\nVed du hvad kære dagbog formiddagen tilbragte jeg ude ved Tvillingebøg med det formål at få hver af ungerne til at køre en afmålt rute på præcis et minut. Det lykkedes for alle, dog var der visse der indregnede GMT tiden således et minut kan klares på under 50 sekunder – ganske smart men desværre giver det ikke pluspoint ved Tvillingebøg. Andre steder rundt om i skoven blev der kastet, trukket, skubbet og sparket til alle mulige dimser som lederne havde taget med fra lejren til en post ude i skoven, vores skov som også kendes som Slotshegnet. Når skovløbet foregår på cykel går alting jo lidt hurtigere, for eksempel kan man ganske hurtigt køre ganske langt den forkerte vej når man har cykel og nogen har vendt kortet forkert.\nI Siestaen var vi nok en gang nede i byen og tænk engang Aldi har tilbud på 9 colaer ja 9, hvem kan dog stå imod sådan en håndsrækning fra en tysk discountvirksomhed, et tilbud der prismæssigt ligger langt under hvad Max gav for en enkelt Danner som han som sædvanlig nyder på bænken foran slikmutter – det er en virkelig kender. Til alle jer ignoranter: En Danner er en vaffel med 4 kugler is, soft ice, flødebolle guf og flødeskum – velbekomme!!\nEftermiddagen er gået med boldturnering på tre arenaer: Hockey, Høvdingebold og Kongebowling. Den sidste idrætsgren kan du læse mere om på den royale kongebowlings hjemmeside i Hornsherred. Da vi kun er 5 grupper denne gang, var organisationskomiteen nødt til at invitere de sidste mange års vindere, gruppe 6, til at deltage. Gruppen var i lighed med sidste år helt suveræn, men efterhånden som stævnet skred frem bredte der sig en fornemmelse af at noget var galt. Helt unge så de ikke ud, reglerne lavede de om på, ligesom de havde et mistænkeligt godt forhold til de lokale dommere. Gudskelov endte det hele med retfærdighedens fyldest idet Lejrchefen lige inden præmieoverrækkelsen havde modtaget et brev fra WADA om, at gruppe seks simpelt hen var diskvalificeret. Blandt begrundelserne var deres alt for høje Hæmakolorit værdier, mistanke om aldersfusk og unøjagtige whereabouts. Pinligt er vel det rette ord. I stedet blev gruppe 5 en glad og fortjent vinder.\nTil aften fik vi Pulled Pork med råkost og Coleslaw. Bo var i dag køkkenassistent og så vidt jeg kunne se fik han lært hvad det vil sige at stå med gulerødderne i vand. Som sædvanlig dejlig mad.\nNu er vi i gang med et nyt underholdningskoncept, som er kreeret af Lars Spellerberg. Den vigtigste ingrediens er kuverter i hundredevis med jægersprisdollars indeni og hvor grupperne så skal snyde eller dele med de andre grupper eller også er det omvendt. Noget svært at forstå, men skulle charterferien være smuttet eller udsolgt er jeg sikker på at Lars hellere end gerne kommer hjem i haven og forklarer regelsættet og giver en grundig demo. Vælg selv sprog.\nOm lidt skal vi på natløb, men jeg regner med at du ikke siger noget, kære dagbog vi ses igen i morgen.\nbilleder fra alle vores herligheder er begyndt at tikke ind på: https://www.flickr.com/photos/kfumhaandbold/albums\nNu er vi så rigtig kommet i gang med lejren, hvor er det bare herligt. Der var vækning klokken 8 og morgenmad klokken 8.30 næ 8.35 for Livlige Leif skulle lige have hele rosset op at danse til lidt fede discorytmer. Og det er jo ligesom om, at der bliver plads til lidt mere MØRK pålægschokolade, når man lige laver lidt moves, inden man ræser tre stykker Dinobrød med MØRK pålægschokolade ned. Bageren i Jægerspris bager hver dag 10 brød til os.\nI formiddag efter tjanser var der Stratego i skoven. Tjanser er i øvrigt et fremmedord, som især den maskuline del af selskabet bestemt aldrig har hørt om, for eksempel var der en dreng der kom med en gulvskrubbe ind på en sovesal og sagde: ”Se lige en fancy kost jeg har fundet!!”. Nå tilbage til stratego den gode gamle skovleg blev i år afviklet ude i skoven uden at regimenterne skulle på lejren for at finde ud af hvem der var død. Vedholdende rygter siger at Jonas Simonsen var to meter fra de andres fane, da han blev fanget. Jeg har ihærdigt forfulgt Jonas hele dagen for en kommentar, men det har ikke været muligt, ikke engang en kommentar fra hans pressechef har det været muligt at få.\nFrokost og Siesta, hvor alle drager mod byen for at få brugt nogen af deres lommepenge. Kære dagbog husk at sige til forældrene at børn godt kan spise slik og købe sodavand der ikke er mærkevarer, når det er deres egne lommepenge, der skal op af muldvarpeskindet!!\nI eftermiddag var vi på stranden på Vester Strand - et herligt sted. Ved starten af den meget lange badebro var der et advarselsskilt, der advarede mod at springe på hovedet når man nåede ud for enden af broen. Jeg er meget enig, da der absolut ingen vand var for enden af broen, ja nærmest mindede det mig om åen i går, men hyggeligt var det.\nTil aftensmad havde Steen og hans medhjælper Frederik valgt at lave Porchetta på vores store grill. Det blev en kæmpesucces med lækkert krydret kød og sprøde svære, ovnstegte kartofler og broccolisalat. De to herrer havde fuldstændig styr på løjerne, så når man troede de stod bøjet over kød og ingredienser inde i køkkenet, så stod de faktisk bøjet over Frederiks telefon og fulgte Tour de France etapen.\nAftenens indslag var et nyskabende ”Husmor løb” rundt på lejren. Posterne var alsidige: Læg tøj sammen to og to med kun en hånd hver, tør borde af uden at vælte hvad der i øvrigt stod på bordet, vaske kopper af og stable dem så højt som muligt, feje en bold fra et punkt til et andet med en kost, altså ikke en Fancy Kost. Der er mange, der i aften har fået indsigt i en ny og på mange måder højst besynderlig verden.\nKære dagbog jeg er sikker på det bliver en helt fantastisk lejr\nPS. Jeg har netop erfaret at drengene i gruppe 5 helt af sig selv har ryddet op efter aftenteen – jeg mangler ord!!!\nKender du det, at man nyder at komme et sted, hvor man bare har styr på det hele, hvor man brillerer med sit store overblik og kender den mindste detalje – ingenting kommer bag på dig - HVAD SIGER DU!!! Var du også med i planlægningen af overraskelsen, ja der er intet der kommer bag på mig mere. Men ved du hvad det var jo en fantastisk overraskelse: Udnævnt til årets ungdomsleder i KFUM’s Idrætsforbund det er da bare flot og så at få den overrakt lige efter eventyret om Grevinde Danner var færdigt. Trods total overraskelse og forvirring var jeg også meget glad både for indstillingen, de flotte ord og en økonomisk hilsen, der nok skal blive brugt i Poulsens ishus, da vandstanden i den fordømte å var lavere end lav. Næste år bliver der kun is hvis man bliver våd på vej over åen.\nNå, men ellers er der jo også lige en sommerlejr, der er gået i gang. 35 børn 12 ledere, 175 graders varme (7 dage a 25 grader) nyt flot dannebrogsflag og besøg af gode venner, det er godt nok svært at finde noget at være utilfreds over. Og ved du hvad kære dagbog, det bliver endnu værre, klokken er nu 23.17 og Vibeke er kommet tilbage fra drengenes sovesal chokeret i middelsvær grad. Der er nemlig sket det, at drengene er gået i seng og har selv slukket lyset og siger de er trætte og vil sove. Jeg må bede lejrchefen indkalde til krisemøde i ledergruppen. Det kan jo ikke være rigtigt at børn sådan bare lige pludselig opfører sig som de skal, hvad skal vi så lave, jeg er bange for normeringen er i fare.\nKære dagbog jeg er ret sikker på vi holder vores løfte og spiser alle måltider ude i det fantastiske vejr. I dag sad vi for første gang i grupper og spiste Steens lækre kødgryde med pastaskruer og salat. Hvad siger du kære dagbog? Hvor jeg ved det fra? Ja men jeg sværger jeg så ganske mange med noget grønt på tallerkenen og de så ganske tilfredse ud.\nHer til aften har vi været rundt på lejren og lært hinanden lidt at kende med samarbejdsøvelser, grublerier, tillidsøvelser med mere. Det hører med til første dag og det er som sædvanlig godt planlagt af Maiken.\nNå kære dagbog jeg er nok lidt forvirret endnu, så jeg stopper her og vender stærkt tilbage i morgen\nKan du hilse alle og sige mange tak for gode tanker, varme ord og overraskelser så selv en lejrchef bliver bragt ud af fatning på den gode måde.\nKFUM Sommerlejr 12-06-2018\nKlik på nyheden for at læse mere om sommerlejren.\nGeneralforsamling 11. juni 2018 27-05-2018\nMANDAG DEN 11. JUNI KL 18.30\nVores herrehold har spillet sig til en oprykningskamp til 3. division.\nModstanderen er AB og der skal spilles både ude og hjemme.\nHjemmekampen spilles nu på\nSØNDAG DEN 15. KL 16.00\nOg returkampen spilles\nTORSDAG DEN 19. KL 20.00\nI AB HALLEN.\nKom og støt vores herrer, så de kan få god opbakning og dermed en bedre mulighed for at rykke op.\nUngdomstrænere 2018-19 12-04-2018\nDer er nu truffet aftaler med følgende trænere for den kommende sæson:\nMini/U8: Annette Landin og Annette Christiansen samt Victoria Finne, Esmeralde Snowman Møller, Malte Brodin, Natasha Harlø, Manna Albryn, Alfred Kramshøj Flinker, Stine Jacobsen og Stephanie Jacobsen\nU10 piger: Frederik Persson og Maiken Sørensen\nU10 drenge: Per Bundsbæk og Mikkel Birk Biller\nU12 piger: Sebastian Kriegel og Jonas Simonsen\nU12 drenge: Henriette Harlø, Lisa Romlund og Laurits Andersen\nU14 piger: Cecilie Graae og Ayoe Lauritsen\nU14 drenge: Frederik Sabroe, Vibeke Schmidt, Jesper Roy og Kasper Poulsen\nU16 piger (HIK/KFUM): Jens Ejlertsen\nU16 drenge (HIK/KFUM): Andreas Wolf og Allan-René Sand\nU18 piger (HIK/KFUM): Casper Zyrmyhlen\nU18 drenge (HIK/KFUM): Martin Bjørnestad\nPåsketur til Holstebro - praktisk info 24-03-2018\nHer følger så det sidste fællesbrev inden afgangen til Holstebro. Hvor vi igen skal have nogle fantastiske påskedage i håndboldens tegn.\nAfgang: Tors. d. 29. marts Kl.12.30. Fra Grønnemose Alle’ (ved mosen)\nHjemkomst: Søn. D. 1. april ca. kl. 21.00 også på Grønnemose Alle’. Vi beder børnene om at give jer besked en times tid før forventet ankomst.\n• Stor madpakke og drikkelse til hele torsdagen, også aftensmad.\n• Toiletsager og håndklæde\n• Lille taske eller rygsæk\n• Lommepenge: du skal selv købe aftensmad om søndagen.(transportcenter)\n• Kort/spil/bog el. lign.\n• Godt humør og måske et lille påskeæg til din træner.\nEt tjek på stævnets hjemmeside kan anbefales, her kan man tilmelde sig resultatservice, se foto’s og m.m. www.holstebrocup.dk\nVi glæder os rigtig meget!\nKFUM trænere og ledere\nOrdinær generalforsamling i Centralforeningen 07-03-2018\nMANDAG den 19. marts 2018 kl. 19.00\nHermed indkaldes til den årlige ordinære generalforsamling i KFUM Centralforeningen, der afholdes som ovenfor anført, og med følgende dagsorden ifølge lovene:\n2. Aflæggelse af beretning om foreningens virksomhed\n3. Forelæggelse af det reviderede regnskab for året 2017 til godkendelse.\n5. Fastlæggelse af det årlige medlemskontingent for seniorer (o. 18 år)\nFastlæggelse af det årlige administrationsbidrag for afdelingernes\nUngdomsmedlemmer mellem 13 og 18 år.\n6. Forelæggelse af foreningens budget for året 2018 til godkendelse\n7. Valg af medlemmer til hovedbestyrelsen:\n- i ulige årstal: Formand (p.t. Henrik Persson)\n- i lige årstal: Næstformand (p.t. Rene Thor Olsen)\n- i lige årstal: Hovedkasserer (p.t. Jens Risum)\n- i ulige årstal: 2 (to) medlemmer (p.t. Flemming Gutheil og Karin Nielsen)\n- i lige årstal: 1 (et) medlem (p.t. Thomas Sørensen)\n8. Valg af suppleanter til hovedbestyrelsen. Hvert år vælges 2 suppleanter, en 1. suppleant og en 2. suppleant. h.h.v. Bjørn Danielsen og Vagn Christensen\n9. Valg af foreningens revisor.(p.t. Grant Thornton, statsautoriseret Revisionspartnerselskab)\nAd. Pkt. 4: behandling af indkomne forslag: gøres opmærksom på, at sådanne eventuelle forslag skal være stillet senest 10 dage før generalforsamlingens afholdelse (altså senest den 9. marts 2018) – og skal enten stilles af en afdelingsbestyrelse, eller af mindst 10 stemmeberettigede enkeltmedlemmer.\nForslagene vil blive bekendtgjort ved opslag i klubhuset senest 5 dage før generalforsamlingen.\nAd. Pkt. 7: Valg:\nPå valg i 2018 er følgende:\nNæstformand: p.t. Rene Thor Olsen (villig til genvalg)\nHovedkasserer: p.t. Jens Risum (villig til genvalg)\nMenige medlemmer: p.t. Thomas Sørensen (villig til genvalg)\nAd. Pkt. 8: Valg:\n1.suppleant: Bjørn Danielsen (villig til genvalg)\n2.suppleant: Vagn Christensen (villig til genvalg)\nPå KFUM Centralforeningen, Hovedbestyrelsens vegne: Eva Sehested\nMasser af succes – nu gælder det HIK 22-02-2018\nHåndboldherrerne er inde i en god stime. Ikke alene førsteholdet, men alle 3 seniorhold er godt kørende og i top 2 i deres rækker.\nFørsteholdet har 9 sejre i træk og ikke siden d. 12. november har de sat point til. Det har ikke været lige overbevisende hver gang, men når det kneb mest, viste holdet flot moral. Ikke mindst i udekampen mod rækkens nummer 3 fra Ledøje-Smørum blev der brug for det mentale overskud. Vi kom bagud 7-1 efter 10 minutter og først ved 28-28 fik vi udlignet, for at lukke kampen med en sejr på 30-29.\nTræner Claus Østerlin har fået etableret et godt sammentømret mandskab, hvor de unge førsteårs seniorer er faldet godt ind, så der er mere kamp om pladserne end i mange år. Især Gustav og Tobias har bidt sig fast på holdet. Der er også opgraderet på trænersiden med Jens Østerlin som hjælpetræner, med Finn Gram som holdleder, mens Dennis fortsat styrer 2. holdet, og Lars Birk som tager sig nu af 3. holdet.\nMålmændene Lasse og Patrick deles om tjansen, og de supplerer hinanden fint. Kriegel og Åbel udgør et godt kæmpende midterforsvar. I angrebet har vi mange, der kan på egen hånd, de 2 gange Jesper som de mest målsøgende, og nu da Spellerberg er kommet tilbage efter en lang pause har vi fået styrket skudtruslen udefra. Når Andreas og hårdtskydende Oscar igen er klar, har vi et alsidig og robust mandskab.\nFørsteholdets næste kamp er på flere måder interessant. Hjemme på mandag d. 26/2 kl. 20.20 mod HIK. Hvis vi vinder det opgør, er vi næsten sikre på at blive mindst nummer 2, og dermed skal vi i oprykningsspil til 3. division. Desuden vil det være rigtig godt at besejre naboerne og samarbejdspartnerne, som vi plejer at have det svært imod.\nKom ned i Emdruphallen på mandag,og bak op om KFUMs herrer, og hjælp med til at vi for første gang i mange år kan besejre HIK’erne.\nHåndboldskole i uge 27 19-02-2018\nI UGE 27 er der den fedste håndboldskole med en temadag hver dag.\nEfter en MEGA fed håndboldskole de sidste to år, er vi klar med endnu en uge med sjov, fællesskab og en masse håndbold. Ses vi i år?\nEr du klar på, at få den fedeste uge, på håndboldskolen i KFUM, det er vi trænere!\n( Natasha, Mads & Malou )\nVil du have nye venner og få en større omgangskreds, så synes vi du skal møde op i uge 27. hvor du kommer til at hygge dig, se hvem der laver den klameste mad til frokost, vandkamp, mørkehåndbold og selvfølgelig en masse god håndboldtræning.\nVil du udvikle dit håndboldspil, i stedet for og ligge hjemme på sofaen, så kom i hallen i uge 27. til en sjov og spændende uge på håndboldskole.\nVi håber på at se rigtig mange dejlige ansigter i uge 27.\nMange hilsner trænetteamet: Mads, Natasha & Malou\nSe mere her: https://haandbold.dk/boern-unge-og-motion/haandboldskoler/tilmelding-til-dhf-haandboldskoler/\nFastelavnslejr 9. februar til 11. februar 2018 22-01-2018\nFastelavnslejren er en årlig tilbagevendende begivenhed i KFUM Håndbold. Der er altid masser af sjov, hygge, spas og ballade og igen i år er lejren for spillere fra U10, U12 og U14.\nSå der bliver fuld fart på hele weekenden.\nFastelavnslejren bliver afholdt på vores egen lejr i Jægerspris. Lejren ligger op til skoven og giver os gode muligheder for skovlege. Vi laver også boldspil, forhindringsløb, aftenunderholdning, sneboldkampe hvis vejret er til det og hvem ved – også lidt natte(u)hygge. Vores lejr har to sovesale, en spisestue og en pejsestue, så skulle vejret tvinge os indenfor, er der også masser af aktiviteter og udfordringer at tage fat på dér. Ingen fastelavnslejr uden tøndeslagning, og selvfølgelig er dette også på programmet i løbet af weekenden. Alle finder deres sjoveste, underligste eller uhyggeligste udklædninger frem, sådan at vi kan få slået katten af tønden med maner. Der bliver afholdt forskellige konkurrencer med udklædningen, så det er bare med at finde noget sjovt, anderledes eller måske uhyggeligt udklædning frem.\nBetaling og tilmelding skal ske på https://kfumkbh.nemtilmeld.dk/\nVi har plads til 24 drenge og 24 piger så tilmelding er efter først til mølle princippet.\nSidste tilmeldingsfrist er 1. februar.\nVi håber at forældre har lyst til at sørge for transport. Vi mødes på lejren den 9/2 klokken ca. 18, og vi kører fra lejren den 11/2 klokken 12.\nLars Spellerberg 28 71 19 88\nVibeke Schmidt 20 85 85 77\nMaiken Sørensen 20 97 46 24\nHenrik Persson 28 87 05 13\nGodt nytår fra U14-drengene! 07-01-2018\nKFUM/GVH U14-drenge ønsker jer allesammen et rigtig godt nytår efter et spændende og begivenhedsrigt efterår, som ikke har været helt som det plejer.\nEfter sommerferien indgik KFUM og GVH nemlig en et-årig samarbejdsaftale for vores U14 drenge, da KFUM stod med 16 spillere og GVH stod med 8, og risikoen for lukning af 2 hold (ét i hver klub) var til stede. Dette har bragt en masse gode venskaber og oplevelser for vores ”nye” trup af sammenbragte drenge, og sportsligt har det betydet at alle U14-drenge uanset niveau har kunnet spille kampe i løbet af efterårssæsonen – 1. holdet i 1. Div. og 2. holdet i A-rækken.\nVi har haft et håndboldmæssigt spændende efterår med mange flotte og overraskende sejre over rigtig stærke hold – ingen nævn, ingen glemt… og også enkelte totale nedture. Men samlet set kan vi se, at alle drenge har rykket rigtig meget gennem de sidste måneder og er blevet meget stærkere, både individuelt og som et hold.\nMellem jul og nytår stillede vi op til AB Jule Cup med et blandet 1.- og 2. hold i U16-rækken, hvor vi endte med en flot 2. plads i B-slutspillet. Her fik vi lov til at prøve vores kræfter på en meget ny måde, hvilket gav lidt blå mærker og trætte kroppe men også et mentalt løft hos alle drenge!\nVi glæder os til anden halvdel af sæsonen snart går i gang med endnu flere sportslige udfordringer og oplevelser på tværs af de 2 klubber.\nLige inden jul var vi så heldige at få sponseret et nyt flot sæt tøj til 1. holdet fra CIP Copenhagen Infrastructure Partners K/S. Vi vil gerne benytte anledningen til at sige et kæmpe tak til Christian T. Skakkebæk og CIP Copenhagen Infrastructure Partners K/S – Vi regner med at der er mange sejre gemt i det flotte tøj!\nPå gensyn i Emdruphallen og Bakkegårdshallen til forårets kampe!\nKarl Johan, Roy, Kriegel og Vibeke\nJulekomsammen for trænere og ledere 04-12-2017\nKære alle trænere og ledere\nMandag den 18. december vil bestyrelsen gerne ønske glældelig jul og godt nytår til alle trænere og ledere. Det foregår ved et åbent Hus arrangement i Huset fra kl 17-20, hvor der vil blive serveret æbleskiver, glögg og cacao.\nGlædelige KFUM julegaver 29-11-2017\nSå er Sportyfied klar med en masse lækre julegavetilbud til alle vores medlemmer! Skynd jer at bestille og vær sikker på at gaven kommer under træet i tide. For HIK/KFUM holdfællesskabet er det også muligt at få holdfællesskabs-logoet på!\nHåndboldfest i Gentofte 19-11-2017\nNu er billetterne til salg - vi glæder os til ar se Jer alle sammen - lad os sørge for at vore lokale 'drenge' får en fest.\nLink til billetsalg: https://kif.billetten.dk/redeem/morsthy69071%C2%A0\nRyparken åbner igen 22-10-2017\nRyparken åbner igen efter vandskaden. Der er normal træning i Ryparken fra onsdag 25/10-17. Læs mere på Facebook: https://www.facebook.com/ryparkensport/\nKFUM København Håndbold | Nøkkerosvej 23 | 2400 København NV | kontakt@kfumhaandbold.dk


Om at starte i en cykelklub – Vélorina\nJeg elsker at cykle, men ligsom jeg elsker ost, kan det i længden blive lidt trivielt og ensformigt at spise ost uden brød. Derfor har jeg været på udkig efter et cykelfællesskab, hvor vi jeg kunne finde nogle flere ligesindere Vélorinaer, der kan hjælpe mig med at variere min træning og forsøde transporten med hyggelige samtaler.\nDer er gået rigtig mange tanker forud for beslutningen om at møde op til første prøvetræning i en klub. Jeg var rigtig nervøs for at jeg ikke var god nok, at jeg ikke kunne følge med, eller at der var et eller andet jeg gjorde forkert. På den anden side vidste jeg jo godt at jeg aldrig har kørt med en gruppe før, og at jeg jo var der for at lære. Det er skørt at have den slags tanker, og at det skal gøre mig nervøs, men jeg tror vi alle sammen kender til at tvivle på os selv, også selvom det ikke er helt rationelt.\nMen altså lysten til at finde en klub oversteg frygten for nederlag, så jeg satte mig for at undersøge hvilke klubber der ligger i mit område. Det var vigtigt for mig at finde en klub, der havde en velfungerende motions afdeling, så det hele ikke gik op i licensløb og konkurrence, og så håbede jeg at finde en klub der havde et særligt hold kun for kvinder, hvor indstillingen passede til Vélorinas mission om at det skal være lysten der driver værket og alle skal kunne være med.\nDet var med sommerfugle i maven at jeg mødte op til min første træning med Seje Sild Cykler. “Sildene” som jeg senere begynde at kalde dem, er en del af moderklubben ABC (Arbejdsernes Bicykle Club) som ligger i Brønshøj. Jeg kom selvfølgelig lidt for tideligt og var lidt i tvivl om, præcis hvor vi skulle mødes. Heldigvis var jeg ikke den eneste nye og vi blev alle mødt af smil, velkommende ord og en god introduktion til, hvordan vi skal køre sammen i en gruppe. Det var så fedt at snakke med nogle af de gode garvede damecykelryttere, hvoraf en del har en licens karrierer på bagen. De fortæller om de samme problemstillinger og overvejelser jeg har ved cykling, men også om, hvordan de kommer over dem drevet af, at de bare elsker at cykle.\nJeg var helt høj da jeg kom hjem. Endelig lige hvad jeg manglede. Et forum, hvor jeg kan nørde igennem om cykling med andre piger, og hvor vi kan grine og lære sammen. Træningen er afslappet, men det er også ok, for jeg kommer for at få inspiration og for det sociale og der bliver taget hensyn til alle – det er jeg vild med.\nSom udgangspunkt var det meningen jeg ville køre med Sildene en gang om ugen og så træne for mig selv de andre dage – jeg kører jo stadig frem og tilbage på arbejde hver dag. Til en træning kører vi mellem 40-70 km med indlagte intervaller og bakkespurter, hvor man bliver delt ind i hold efter niveau, så alle får noget ud af det. Men jeg kan mærke at det er køre i klub føles helt vildt godt, og jeg har meget mere lyst til at køre sammen med nogen end alene. Heldigvis har ABC en del andre tilbud, som jeg kan benytte mig af. Her er der så tale om hold blandet af herrer og damer både med fokus på motion og træning som er målrettet mod licens. Tiden vil vise, hvor jeg ender, men hvis du er landevejsrytter og kører meget alene, så vil jeg helt sikkert anbefale dig at kigge efter en klub, det gør klart træningen sjovere og lysten endnu større.\nSå god dag og god klubånd herfra!\nKatrine (Nu med ABC klubjersey)\nPs. hvis du vil vide mere om Sildene eller ABC som klub kan du kigge på Seje Sild Cykler eller ABCs hjemmeside bare tryk på linket.\nBlog, Nyeste, Uncategorized


Christopher, 25, brækkede hvalpens nakke – som hævn for at han ikke fik wifi-adgangskode\nNewsner » Dyr » Christopher, 25, brækkede hvalpens nakke – som hævn for at han ikke fik wifi-adgangskode\nDet er intet mindre end ufatteligt, hvordan nogen med fuld overlæg kan skade et dyr, men desværre findes ondskaben i form af dyreplagere, som skal stoppes. Nu vil politiet sigte den 25-årige mand, der valgte at brække naboernes hundehvalps nakke som hævn for ikke at få adgangskoden til internettet.\n25-årige Christopher Vogel besøgte en ven i den amerikanske by Iowa og ville gerne surfe på internettet. Derfor valgte han at gå over til vennens naboer og spurgte dem om adgangskoden til deres trådløse internet, men de ønskede ikke at give ham koden.\nTil naboernes store overraskelse reagerede Christopher brutalt. Som straf for at have fået et nej tog han fat i naboens hundehvalp og brækkede nakken på den.\n– Hunden havde ikke noget at gøre med skænderiet, den var ikke aggressiv mod ham, fortæller Ryan Doty fra den lokale politistation til Koco News 5.\nManden har været på fri fod siden hændelsen fandt sted i juli, men blev anholdt af politiet i lørdags.\nTom Colvins, som er chef for Iowas dyrevelfærdsenhed, har reageret stærkt på hændelsen.\n– Vi er virkelig nødt til at ændre den måde hvordan samfundet og folk i Iowa ser på denne slags hensynsløse handlinger mod dyr, siger Tom Colvin fra statens dyrevelfærdsenhed til Koco News 5.\nHvad denne mand gjorde er intet mindre end modbydeligt. Vi er nødt til at vise, at dyreplageri er helt uacceptabelt, for det her kan ikke fortsætte. Del gerne hvis du mener, at straffen for dyremishandling skal strammes.


Du er her: AU Medarbejdere Institutter Institut for Kommunikation og Kultur Forskning VELUX FONDEN\nInvitation: VELUX FONDENs humanvidenskabelige satsning\nInvitation: Velux Fondens humanvidenskabelige satsning.\nVelux Fonden inviterer igen forskere ved Institut for Kommunikation og Kultur til at komme med interessetilkendegivelser i forhold til at komme i betragtning til et kernegruppeprojekt i 2019/20.\nMed kerneprogrammet ønsker Velux Fonden at\nStøtte fri, original grundforskning på excellent niveau inden for humaniora og nærmest beslægtede samfundsvidenskabelige fag.\nStyrke forskningens vækstlag (spirende forskningsgrupper med spirende ideer)\nTilbyde en bevillingsform i mellemstørrelsen, der kan være ”trædesten” til dels i forhold til deltagernes videre karrieremuligheder og i forhold til større bevillinger.\nLevere synergi til institutternes realisering af forskningsplaner og målsætninger (med afkast til undervisning).\nFå inddraget forskningsmiljøernes ”tavse” viden om udviklingstendenser, behov og lovende nye ideer/initiativer/forskere.\nKernegruppeprojekterne skitseres kort på følgende måde i opslaget:\nKollektive projekter (de tilknyttede forskere kan være fra samme eller flere forskellige institutter/universiteter).\nTypisk 4 års varighed\nBeløbsramme ca. 6 mio. kr.\nTypisk sammensætning: 1-2 fastansatte seniorforskere som projektledere (PI kan søge midler til frikøb - dog maks. 10 % af det ansøgte beløb ved én PI og maks. 15% af det ansøgte beløb (til deling) hvis der er to PIs), dertil 2-3 postdocs/ph.d.’er (åbne opslag foretrækkes).\nVær opmærksom på, at kravene til interessetilkendegivelsen og vurderingskriterierne er udfoldet og skærpet i år, idet man eksplicit prioriterer originalitet, relevans og trædestenspotentiale for både ansøgers karriere og projektets muligheder for efterfølgende bevillinger og implementering.\nInstituttet opfordrer alle ansøgere til at orientere sig grundigt i Velux Fondens vurderingskriterier.\nPrækvalifikationsrunde på instituttet\nInstitut for Kultur og Kommunikation må indsende 7 interessetilkendegivelser. Forskere, der ønsker at komme i betragtning til at indsende en interessetilkendegivelse skal indsende:\nProjektbeskrivelse (max 3 sider á 2400 anslag) på engelsk:\na) Det samlede projekts idé, formål, forskningsspørgsmål, forhold til aktuel forskning på området (state-of-the-art), teori og metode og til værtsinstitutionens forskningsstrategi.\nb) Kort præsentation af hvert delprojekt samt sammenhængen mellem dem.\nc) Projektperiode og –forløb samt publikations og formidlingsplaner.\nAnsøgningen skal sendes til pero@cc.au.dk senest 13. september 2019 kl. 12.00\nFor at kvalificere de endelige interessetilkendegivelser vil der blive nedsat rådgivende panel. Panelet kommer til at bestå af forskningsudvalgets medlemmer. Det er panelet, som rådgiver institutlederen, der tager endelig beslutning om, hvilke tilkendegivelser som sendes til Velux-fonden.\nForskningsudvalget vil på et møde 20. september 2019 drøfte hvilke 7 interessetilkendegivelser, der skal sendes ind til Velux Fonden. Alle ansøgere til den interne prækvalifikationsrunde vil få besked om institutlederens efterfølgende beslutning kort efter mødets afholdelse\nDe syv udvalgte ansøgere skal senest 1. oktober tage kontakt til Forskningsstøtteenheden (Torben Juul Classen – ttc@au.dk , Helle Østergaard – heoe@au.dk , Martin Riis - msr@au.dk , Anne Marie Zwergius - amz@au.dk ), som tilbyder hjælp med budgetoverslaget og gennemlæsning af projektbeskrivelsen.\nDet vil i forbindelse med udarbejdelse af den endelige ansøgning være muligt at trække på det interne panel.\nFrist for indsendelse af endelige interessetilkendegivelser med dertil hørende bilag er 2. december 2019 kl. 13.00. Endelige ansøgninger skal, inden de uploades, sendes til Pernille Roholt.\nBemærk, at ansøger selv fremsende interessetilkendegivelserne gennem fondens ansøgningsportal. Institutleder sender derudover en mail, hvor navne på de 7 ansøgere bekræftes.\nProces Velux Fonden\nInteressetilkendegivelser til Velux fonden skal indeholde\n1. Projektbeskrivelse (maks. 3 sider):\na) Det samlede projekts formål, indhold og teoretiske/metodiske grundlag, dets forhold til aktuel forskning på området og til værtsinstitutionens forskningsstrategi.\nc) Projektperiode og -forløb samt publikations- og formidlingsplaner.\n2. CV med publikationsliste for projektets deltagere på engelsk\na) For projektleder(ne): Kortfattet CV og de seneste 5 års publikationer med markering af nøglepublikationer (maks. 2 side pr. projektleder).\nb) Hoveddata for øvrige deltagere og/eller mulige kandidater til juniorstillinger. Kan indeholde hyperlinks til hjemmeside med fuldt udfoldede oplysninger (maks. 1 side i alt)\n3. Budgetoverslag i fondens budgetskabelon.\na)Ph.d.- eller postdoc-stipendier.\nb)Løn til projektledelse og/eller frikøb af fastansatte medarbejdere i begrænset omgang (samlet set max. 10% af det ansøgte beløb ved én projektleder og 15% i alt ved dobbelt lederskab).\nc)Projektomkostninger ifm. drift, publikationer, møder, konferencer m.m.\nd)Formidling af resultater samt forankring af metoder og aktiviteter.\ne)5% uspecificeret overhead.\nAnsøgere modtager i februar 2020 svar på, om de inviteres til at sende en fuld ansøgning.\nDeadline for fulde ansøgninger er 4. maj 2020.\nAnsøgere får svar på ansøgning i september 2020. Alle inviterede ansøgere, der modtager afslag, vil få en begrundelse, herunder en rekapitulation af hovedpunkterne i de sagkyndiges vurdering. Herved tilstræbes, at ansøgere trods afslaget får et vist fagligt udbytte af processen.\n56286 / i29


Jeppe Kofod tror på kamp mod skattely efter krads rapport - sn.dk - Forsiden - Erhverv\nDet store læk fra advokatfirmaet Mossack Fonseca, de såkaldte Panama-papirer, har ledt til en stærkt kritisk rapport fra EU-Parlamentet om medlemslandes håndtering af skatteregler.\nFoto: Scanpix/Rodrigo Arangua\nArtiklen: Jeppe Kofod tror på kamp mod skattely efter krads rapport\nJeppe Kofod tror på kamp mod skattely efter krads rapport\nI en officiel rapport om skattely kritiseres flere EU-lande for aktivt at hjælpe til at være skattely.\nErhverv - 09. november 2017 kl. 14:36\nEU-Kommissionen har heller ikke gjort nok for at håndhæve lovningen. Og skattesamarbejdet i Europa, der bliver ført under et udvalg i Ministerrådet, hvor medlemslande skulle arbejde mod skattely, har fejlet.\nGruppen "Code of Conduct Group Business Taxation" under Ministerrådet, der har eksisteret siden 1998, er lukket og al debat, referater og stemmer er dermed fortrolige.\nHvilke lande der stikker en kæp i hjulet på arbejdet, må Jeppe Kofod dog ikke sige.


Nyt apartheid-udspil fra S (af Rune Engelbreth Larsen)\nNyt apartheid-udspil fra S\nI en nylig kronik i Politiken med titlen "Danmark er sunket til barbari" retter dr.phil. docent Tove Skutnabb-Kangas og dr.phil. professor emeritus Robert Phillipson en skarp kritik af socialdemokraten Mette Frederiksens forslag om at true indvandrerforældre med tvangsfjernelser, hvis børnenes danskkundskaber ikke er tilstrækkeligt gode.\nForslaget er for det første udtryk for følelsesforladt og populistisk kynisme af værste skuffe, men det er for det andet også åbenlyst i modstrid med en lang række rettigheder og konventioner, fremgår det af kronikken - herunder Folkedrabskonventionens forbud mod "med magt at overføre en gruppes børn til en anden gruppe" og Deklarationen om nordisk sprogpolitik, der fastslår, at alle nordboere (dvs. alle med lovligt ophold i et nordisk land!) har ret til at "bevare og udvikle deres modersmål og deres nationale minoritetssprog".\nEndvidere hedder det FN's konvention om barnets rettigheder:\n- at staterne skal "sikre, at barnet ikke adskilles fra sine forældre mod deres vilje, undtagen når kompetente myndigheder, hvis afgørelser er undergivet retlig prøvelse, i overensstemmelse med gældende lov og praksis bestemmer, at en sådan adskillelse er nødvendig af hensyn til barnets tarv. En sådan beslutning kan være nødvendig i særlige tilfælde, f.eks. ved forældres misbrug eller vanrøgt af barnet" (art. 9,1).\n- at der i forhold til tvangsfjernelser og "anbringelse i passende børneinstitutioner" skal "tages tilbørligt hensyn til ønskeligheden af sammenhæng i et barns opvækst og til barnets etniske, religiøse, kulturelle og sproglige baggrund" (art. 12,2).\n- at man skal "udvikle respekt for barnets forældre, dets egen kulturelle identitet, sprog og værdier og for de nationale værdier i det land, hvor barnet er bosat, og i landet, hvorfra barnet oprindelig stammer, og for kulturer, der adskiller sig fra barnets egen kultur" (art. 29 c).\n- at et barn, der tilhører et sådant mindretal, ikke må nægtes "retten til i fællesskab med andre medlemmer af sin gruppe at udøve sin egen kultur, at bekende sig til og udøve sin egen religion eller at bruge sit eget sprog" (art. 30).\nKronikkens forfattere konkluderer, at Socialdemokraternes forslag "bryder mod alle disse artikler og mange andre internationale konventioner". Endvidere skriver de:\nDet, som bliver foreslået af Socialdemokraterne, er ikke kun skadeligt for børnene. Set fra en sociologisk og uddannelsesmæssig synsvinkel falder det faktisk ind under to af FN’s folkedrabskonventions definitioner af folkedrab. Juridisk er det en forbrydelse mod menneskeheden. Danmark er sunket meget dybt i barbari. (...)\nModersmålet skal være det sprog, som bruges det meste af dagen, ikke kun til syvårsalderen, men også i skolen. Den største sammenlignende undersøgelse i verden (i USA med over 200.000 børn) viser, at jo længere tid børnene havde undervisning på modersmålet, des bedre blev de til engelsk, og des bedre klarede de sig i skolen i andre fag. Der er mange tusinde andre undersøgelser, som viser det samme, fra alle verdensdele, med mange forskellige sprog og grupper. (...)\nAlt andet – dvs. det, som Danmark laver nu, og endnu mere det, som Socialdemokraterne foreslår – er vanrøgt af børn. (...)\nDet er rystende at bemærke, at Socialdemokraterne kan lancere et forslag uden en reel forståelse for, hvor brutalt et overgreb der trues med, og det bliver ikke mindre rystende at konstatere, i hvor høj grad det kolliderer med internationale konventioner.\nIkke desto mindre er partiets såkaldte ghetto-udspil blot et udtryk for samme kurs, ifølge hvilket indvandrerforældre, der 'ikke har styr på deres børn' (som det hedder i Ritzaus referat), tvinges til opdragelseskurser - og hvis de nægter dette, skal familien trækkes i økonomiske ydelser.\nIkke alene er forslaget kontraproduktivt og yderligere socialt marginaliserende, det er også udtryk for klar apartheid-tankegang, fordi det er skræddersyet til at ramme indvandrerforældre og kun indvandrerforældre, skønt der er utallige sociale problemer blandt forældre med etnisk dansk baggrund, som ikke rammes.\nSocialdemokraterne retter alene deres moraliserende og diskriminerende skyts mod etniske minoriteter - Ole Hækkerup udtaler: "Vi har alt for mange tilfælde af børn og unge, der er ude alene til meget sent, og hvor deres forældre ikke har styr på, hvad de laver. Og vi har set, at forældre slår deres børn. Forklaringen er, at forældrene ikke magter opgaven og ikke forstår, hvad det går ud på at være forælder i Danmark." (Ritzau, 7.2.2009).\nI en pressemeddelelse fra Sorte Får påpeger Ras Anbessa forslagets åbenlyse diskrimination:\nI en udtalelse til Ritzau, citeret i Politiken, foreslår socialdemokratiets Ole Hækkerup, som en del af socialdemokraternes "ghettoudspil", at indvandrerforældre der ikke har styr på deres egne børn skal tvinges på skolebænken for at lære hvordan man opdrager børn i Danmark, og at det skal have økonomiske konsekvenser, såfremt forældrene ikke vil deltage.\nKære Ole Hækkerup: Du udtaler, at "uden en her og nu indsats, der får forældrene til at tage ansvar, ender vi med et fuldstændigt etnisk opdelt Danmark". Jamen det er jo netop dig, der som ordfører for dette forslag står i spidsen for en etnisk opdeling af Danmark – værre end den der er i forvejen. Du påfører gruppen af forældre med udenlandsk baggrund en sanktion som ikke skal ramme den etnisk danske gruppe af forældre. Det er grov forfølgelse af en minoritetsgruppe i Danmark, og det tager vi helt naturligt kraftigt afstand fra i netværket Sorte Får.\nSocialdemokraterne er med andre ord for alvor gået i den udlændingepolitiske offensiv med klare apartheid-tendenser - spørgsmålet er blot, hvornår vi får et fælles udlændingepolitisk udspil fra DF og S?\nBlog: Engelbreth, Politiken.dk, 10.2.2009\nWarning: include() [function.include]: http:// wrapper is disabled in the server configuration by allow_url_include=0 in /var/www/humanisme.dk/public_html/engelbreth09/e090210.php on line 108\nWarning: include(http://www.humanisme.dk/include/bottom.php) [function.include]: failed to open stream: no suitable wrapper could be found in /var/www/humanisme.dk/public_html/engelbreth09/e090210.php on line 108\nWarning: include() [function.include]: Failed opening 'http://www.humanisme.dk/include/bottom.php' for inclusion (include_path='.') in /var/www/humanisme.dk/public_html/engelbreth09/e090210.php on line 108\nWarning: include() [function.include]: http:// wrapper is disabled in the server configuration by allow_url_include=0 in /var/www/humanisme.dk/public_html/engelbreth09/e090210.php on line 112\nWarning: include(http://www.humanisme.dk/include/googleanalytics.php) [function.include]: failed to open stream: no suitable wrapper could be found in /var/www/humanisme.dk/public_html/engelbreth09/e090210.php on line 112\nWarning: include() [function.include]: Failed opening 'http://www.humanisme.dk/include/googleanalytics.php' for inclusion (include_path='.') in /var/www/humanisme.dk/public_html/engelbreth09/e090210.php on line 112


Lige så stor hjælp som robotten er hele sommeren – lige så meget kan den være i vejen hele vinteren. Ikke ret mange har plads i et frostfrit lokale, og dertil kommer, at den bør lades min. 1-2 gange i løbet af vinteren for at holde batterierne ved lige.\nLad os klare besværet.\nFor en fornuftig pris giver vi din robot et eftersyn - og opbevarer den korrekt hele vinteren i frostfrit lokale.\nRobotten skal indleveres hos os.\nRengøring ud og indvendigt af både robot og lader.\nSmøring af hjul.\nSlibning af klinge – hvis muligt.\nOpdatering af robottens program for bedre funktion – hvis muligt.\nKontrol af lade funktion.\nVedligeholdsladning på batteri.\nHvis der er defekter der kan udføres på Garantien, udføres disse.\nEvt. andre reparationer giver en merebetaling.\nMod ekstrabetaling vi kan arrangere afhentning og levering, eller du kan aflevere den personligt på værkstedet i Lystrup ved Århus eller hos en af vore forehandlere rundt om i landet (her vil priserne variere lidt mellem de forskellige forhandlere).\nVinterservice opbevaring L200/L210\nVinterservice opbevaring L400\nVinterservice opbevaring L75/L85\nVinterservice opbevaring 4.0 og 4.36\nVinterservice opbevaring L15 /Twenty\nVinterservice opbevaring L250\nVinterservice opbevaring L30/L35\nVinterservice opbevaring L300/L350\nVinterservice opbevaring L50/60


BIG SOCIETY - small state ! - Epilepsiforeningen\nForside / Nyheder / BIG SOCIETY – small state !\nBIG SOCIETY – small state !\nJeg har læst, at vores socialminister har været på et studiebesøg i Storbritannien, hvor hun sandsynligvis har hørt en del om ”Big society”.\nDet er et begreb, der blev lanceret af David Cameron som en særdeles væsentlig del af det program, som skulle medvirke til genopretning af de britiske finanser ovenpå finanskrisen.\nOversat til dansk lød David Camerons budskab sådan her: “’The big society handler om at ændre den måde samfundet fungerer på. Regeringen skal ikke længere behandle alle som var de børn…. Lad os behandle voksne som voksne og give dem mere ansvar over deres eget liv.”\nHelt skåret ind til benet gik tanken ud på, at langt flere opgaver, som hidtil havde været en integreret del af det offentlige, skulle løftes lokalt og – især frivilligt af organisationer som os.\nDet er jo ret beset en besnærende tankegang; i hvert fald ved første øjekast. Mere selvstændighed og mindre formynderi. Den køber jeg gerne, og det var der også mange vælgere som gjorde, hvilket sikrede David Cameron premierministerposten.\nI går var jeg til en spændende konference på CBS, hvor dette ”Big society”-begreb blev diskuteret i stort og småt over hele dagen. Masser af kloge hoveder havde mange forskellige tanker og vinkler på emnet.\nDet var dog slående, at stort set alle gav udtryk for, at ”Big Society” indtil nu har vist sig at være én stor ballon fyldt med varm luft\nVirkeligheden dækker over massive offentlige nedskæringer. Og de frivillige organisationer har ikke meldt sig som interesserede i, eller egnede til, at løfte de opgaver som man regnede med. Sagde altså de kloge hoveder….\nDerfor kan det da forurolige mig lidt at vores egen socialminister rejser til England for at studere fænomenet nærmere? Vi ved erfaringsmæssigt at de engelske ”bølger” ofte ruller ind over det danske land med få års forsinkelse (tænk på Thatcher og Blair).\nSå hvad ligger der monstro i kortene? Er der en ny stor socialreform i vente? Eller en gennemgribende ændring af den måde de offentlige velfærdsydelser leveres? Skal Dansk Epilepsiforening til at indstille os på at vi om få år pludseligt som organisation får muligheder for at løfte en masse nye opgaver ? Kan vi det..? Vil vi det..?\nDet ved jeg ikke, og det ved ministeren heller ikke. For vi er aldrig blevet spurgt. Det blev de heller ikke i England, og se bare hvor godt det gik…..


Natur - Margrethelyst Friskole\nI Margrethelyst Børnehave er det vigtigt at børnene får mulighed for oplevelser, hvor alle sanser stimuleres og hvor de kan undersøge insekter, planter, træer osv. Vi støtter på den måde børnene i deres nysgerrighed.\nVi hjælper børnene med at få svar på deres spørgsmål gennem samarbejde og inddrager flere forskellige måder at tilegne sig viden om naturen - fx bøger, computere eller gennem spændende eksperimenter.\nGrundene til at naturen har en fremtrædende rolle i vores profil er mange:\nI tråd med skolens årsplan om en grøn skole er vi, også i børnehaven, medvirkende til arbejdet henimod at Margrethelyst skal opnå det Grønne Flag. Vi arbejder derfor ud fra Friluftsrådets grønne mærkningsordning for daginstitutioner - Grønne Spirer\nVi mener det er betydningsfuldt at arbejde med at børnene udvikler respekt, viser forståelse for og oplever glæde ved at opholde sig i natur. En vigtig brik i dette er at børnene får viden om naturens sammensætning – at alle dyr og planter har en plads og funktion. Med dette følger, at vi lærer børnene at respektere naturen og derigennem blive opmærksomme på miljøet\nNaturen som udviklingslandskab giver børn mulighed for at gå på opdagelse i kropslige bevægelser, samt udvikle fantasi med uderummets elementer og udformning.\nAt give børn rammer til at eksperimentere er centralt i udviklingen af selvforståelsen, da de gennem kropslige oplevelser øger tiltroen til egne evner samt tilliden til kroppen.\nFor at skabe bedst mulige forudsætninger for børnenes kropslige og kognitive udvikling skal erfaringerne være mangfoldige.\nBørn der at leger meget i naturen eller i naturlige omgivelser bliver bedre motoriske, er mindre syge og har bedre forudsætninger for udvikling i forhold til indlæring, opmærksomhed, kropsforståelse og fantasi.\nDet ligger i børns natur at være udforskende over for sig selv og deres omgivelser.\nDer er altså både fysiske, psykiske og sundhedsmæssige fordele ved udelivet – og derfor er naturen en stor del af hverdagen i Margrethelyst Børnehave.


Soldater udfordrer forsvarets arkitekter - (SIKKERHEDSPOLITIK) - Trykt i Information 20. november 2006\nTrykt i Information 20. november 2006\nSoldater udfordrer forsvarets arkitekter\nForsvaret er i dyb krise, fordi retoriske mål støder sammen med virkeligheden.\nDanske soldater er "håndværkere". Sådan beskriver de ofte selv deres job. Meningen er, at de bare udfører deres opgaver – det overordnede perspektiv overlader man til andre. Denne selvopfattelse har skabt en arbejdsplads, som er mellem de mindst politisk bevidste i kongeriget.\nResten af samfundet har, formentlig, ønsket denne tilstand. Et sted i den kollektive bevidsthed roder frygt for, at militæret vil få uacceptabel magt. Derfor har det i årtier ikke været velset, at soldater gik ind i den offentlige debat med kritik af foresatte – både de uniformerede og de civile.\nMen det er dårlige håndværkere, som blot pukler løs, når arkitekterne svigter. Meget underlige, ja livsfarlige, konstruktioner kan blive resultatet. Danske soldater mener selv, at de er dygtige håndværkere. Og derfor klager stadigt flere over arkitekterne.\nGennem et par år er kritik af engagementet i Irak, omstillingen af Forsvaret til indsættelse i internationale kampopgaver og senest krigen i Afghanistan spiret frem i de uniformerede rækker. Den er stort set ikke kommet frem offentligt. Formidling af kritik er en svær opgave for pressen, hvis de utilfredse ønsker anonymitet.\nNu er kritikken brudt igennem. Som beskrevet i Information i lørdags angriber befalingsmænd direkte hærens ledelse, fordi forberedelsen af deres udsendelse til Afghanistan var for ringe. I søndagsudgaven af Jyllands-Posten træder en række officerer frem med påvisning af, at missionen i Irak er plaget af dårlig planlægning.\nDyb krise i Forsvaret\nForsvaret er i dyb krise, men den kan ikke opsummeres i en enkel diagnose. Kritikken kører ad forskellige spor, som endog er i indbyrdes modsætningsforhold.\nForsvarsforligets arkitekter lagde op til, at danske soldater, som især har international erfaring fra fredsbevarende missioner, fremover skulle indsættes i meget krævende kampoperationer. Det var forudsigeligt, at denne omstilling ville give problemer. Men der har vist sig større mangel på materiel, soldater og erfaring end ventet.\nSoldaterne, som skal sætte livet på spil, udsender nødsignaler, når de under forberedelsen til udsendelse opdager manglerne. Ledelsen svarer, at den gør, hvad den kan med knappe ressourcer – og nogle huller lukkes da også i sidste øjeblik. Men det sker ofte med store menneskelige omkostninger, fordi soldaterne samt deres pårørende bliver påført uvished og nogle bliver pålagt så store byrder, at de bryder sammen.\nFagforeningerne påtaler dette pres og stiller krav. Det sker ofte bag lukkede døre, fordi man ikke vil ødelægge "det gode samarbejdsklima". Men privat klager forhandlerne over en militær ledelse, som helst vil bortforklare fakta. De klager også over politikere, som helst tror Forsvarskommandoen, og meget nødigt vil grave dybt efter sandheden. Fagforeningerne stiller også krav, som næppe er forenelige med opstilling af toptrænede kampsoldater.\nDertil kommer en voksende strid mellem de tre værn, som hidtil har delt forsvarsbudgettet ligeligt. Set fra hærens synsvinkel er det uretfærdigt, fordi man pålægges langt de mest krævende opgaver. Hvorfor, lyder det, skal Flyvevåbnet have nye kampfly, når hærens desperat mangler helikoptere? Hvorfor skal flåden have dyre skibe, når de næppe kan slæbes gennem Khyber-passet til Afghanistan?\nDen oprindelige vision bag omstillingen var, at militæret skulle udgøre en "først ind, først ud" styrke. Engagementerne skulle være kortvarige. Men virkeligheden er blevet en ganske anden. I både Irak og Afghanistan er de udsendte blevet pålagt missioner, som i fagsproget beskrives med "stabilitets- og genopbygnings operationer" og "bekæmpelse af oprør". Kravene til de udsendte afviger markant fra forsvarsforligets grundlæggende vision.\nJyllands-Posten oplyser, at danske officerer, som har været i Irak, er "dybt frustrerede over deres arbejdsforhold". De har gennemført en række genopbygningsprojekter, men aktiviteterne er ikke kædet sammen i en overordnet strategi. De savner planlægning og de oplever en lammende konflikt mellem forsvars- og udenrigsministerierne, som skulle samarbejde.\nOgså i dette tilfælde kan de ansvarlige utvivlsomt fremlægge mange forklaringer. Men hovedindtrykket er, at de angiveligt civile opgaver mest er et alibi, som skal sikre, at den danske befolkning accepterer kamp-opgaverne. Man klamrer sig i Forsvarets ledelse til en forældet opfattelse af, hvad "rigtige soldater" skal gøre.\nForsvaret kan ikke selv finde en løsning på sine mange konflikter. Officerer ønsker derfor, at arkitekter fra det politiske niveau træder til. Den pensionerede brigadegeneral Michael Clemmesen efterlyser på sin hjemmeside (www.clemmesen.org) en politisk-militær dialog, som har været fraværende i "næsten 100 år". Det er typisk for tilstandene, at hans blog endnu ikke har fået kommentarer.\nClemmesen opstiller to mulige forklaringer på dialogens fravær. Hvis man er venlig, så må det konkluderes, at "danske soldaters uegennyttige og farlige arbejde kun har skullet være et symbol på, hvad landet satser på er rigtigt". Mindre venligt er der risiko for, at "soldaterne på grund af vore og deres lederes forsømmelighed uforvarende bliver medskyldig kanonføde".\nSoldaterne udfordrer nyhedsmedierne, som kun sporadisk interesserer sig for deres kår, forsvarsministeren, som virker rådløs, forsvarsudvalget, som virker inkompetent, og statsministeren, som med hård hånd og retorik styrer mod en afgrund. Det kan virke ubehageligt, men det vil blive langt værre, hvis soldaternes klager får opbakning fra store tab.